Stjórnarkreppa er yfirvofandi á Ítalíu ef efri deild þingsins fellir yfirlýsingu um traust á ríkisstjórn landsins. Einn stjórnarflokkanna ætlar að ganga úr þingsal þegar atkvæði verða greidd um yfirlýsinguna.
Búist er við að Mario Draghi, forsætisráðherra Ítalíu, biðjist lausnar fyrir sig og ráðuneyti sitt ef yfirlýsing um traust á ríkisstjórninni verður felld í efri deild þingsins í dag. Stjórnarþingmenn Fimm stjörnu hreyfingarinnar hóta að ganga úr þingsal þegar atkvæði verða greidd um tillöguna.
Giuseppe Conte, leiðtogi hreyfingarinnar og fyrrverandi forsætisráðherra, tilkynnti þessa ákvörðun flokksins í gærkvöld. Ágreiningur hans og annarra stjórnarflokka snýst um tuttugu og þriggja milljarða evra stuðningspakka við fyrirtæki og almenna borgara sem eiga í fjárhagsörðugleikum. Í pakkanum felst heimild til þess að reisa sorpbrennslustöð í Rómarborg, sem Fimm stjörnu hreyfingin hefur lýst sig andvíga. Þrátt fyrir að hreyfingin hrökkvi úr skaftinu hefur stjórn Marios Draghis enn meirihluta á þingi. Draghi hefur hins vegar margoft lýst því yfir að án hennar segi stjórnin af sér.
Fimm stjörnu hreyfingin vann stórsigur í ítölsku þingkosningunum árið 2018 með þriðjung atkvæða. Þegar frá leið fór stuðningur við hana minnkandi. Samkvæmt nýjustu skoðanakönnunum mælist fylgið við hana ellefu prósent og jafnvel er talið að hún þurrkist út þegar kosið verður til þings á næsta ári, að óbreyttu. AFP fréttastofan hefur eftir stjórnmálafræðiprófessor að sú staða kunni að vera rótin að andstöðu Fimm stjörnu hreyfingarinnar. Hún þurfi að komast í fréttirnar og sýna að hún hafi sjálfstæðar skoðanir í umdeildum málum, þótt hún sé einn af stjórnarflokkunum.
Stjórnarkreppa er yfirvofandi á Ítalíu ef efri deild þingsins fellir yfirlýsingu um traust á ríkisstjórn landsins. Þingmenn eins stjórnarflokkanna ætla að ganga úr þingsal þegar atkvæði verða greidd um yfirlýsinguna.